מני אסייג

מנחם (מני) אסייג (נולד ב-25 באוקטובר 1970) הוא תסריטאי, סאטיריקן ופובליציסט ישראלי. מני אסייג נולד וגדל בטירת כרמל לאליס ומכלוף (מקס), במשפחה מסורתית בת שמונה ילדים ממוצא מרוקאי. הוא אחיו של הקומיקאי שלום אסייג. בגיל הנעורים, שיחק כדורסל בקבוצת הנוער של הפועל חיפה, אך הפסיק לשחק בעקבות פציעה בברך. את השירות בצה"ל עשה בחיל השריון כחשמלאי טנקים. לאחר מכן, עבד בחברת "בזק". ב-1999 נקרא על ידי אחיו, שלום אסייג, לכתוב עמו את מופע הסטנדאפ "שלום עם אסייג" שעלה ב-2000. בהמשך למד תסריטאות בקמרה אובסקורה - בית הספר לאמנות. אסייג שימש ככותב בכל תוכניות הטלוויזיה בהן הופיע אחיו, כגון "יאיר לפיד", "מועדון לילה", "שולחן החכמים" ו"כישרון או כישלון". כן היה בין הכותבים לתוכניות "קצר משפחתי", "הפרויקט הירוק", "קומדי בר" ו"לילה צחוק". ב-2015 שימש כתסריטאי ראשי בתוכנית "מלחמת המינים". בין 2008–2012 שימש כתסריטאי ראשי בתוכנית "צחוק מעבודה", בה גם כתב לקומיקאים אחרים שהשתתפו בתוכנית כמו ליטל שוורץ, יעקב כהן, חנה לסלאו, רועי לוי, קובי מימון וחן מזרחי. בין 2013–2020 שימש אסייג כתסריטאי ראשי בסדרת הטלוויזיה "שנות ה-80", המבוססת על ילדותו שלו, וכן על זו של אחיו שלום אסייג, בה השחקן עדי אלון גילם את דמותו של מני. בספטמבר 2018 זכה בתואר "איש השנה בטלוויזיה" ברדיו חיפה. ב-2020 שימש כתסריטאי ראשי בתוכנית "צחוק מהמצב". באוקטובר אותה השנה פורסם שהוא יצטרף לצוות התסריט לעונה החמישית של "לאטמה" בערוץ 20. במקביל לעבודתו הטלוויזיונית כתב אסייג מופעי במה לאמנים שלום אסייג אחיו - שני מופעי במה, רותם אבוהב, ניקי גולדשטיין, ננסי ברנדס, אחיינו דניאל אסייג, יוסי וידר, ענת מגן-שבו, מוחמד נעמה ורונן גרמה. השתתף גם בתוכנית "דוקוסלב" בפרק שעשו על אחיו שלום אסייג ששודרה בערוצים HOT בידור ישראלי, ערוץ 8. בינואר 2019 הופיע בתוכנית הטלוויזיה "המרדף". ב-2019 שימש אסייג פעמיים בשבוע כחבר פאנל ב"העולם הבוקר", תוכנית הבוקר של רשת 13. ב-2021 הגיש את תוכנית "הבוקר עם מני אסייג" בערוץ 20, ששודרה בשעות הבוקר. באפריל 2023 מינה אותו שר התרבות והספורט מיקי זוהר לחבר במועצה הישראלית לקולנוע. חודשיים לאחר המינוי פרש אסייג מהתפקיד מחשש לניגוד עניינים על רקע סרט קולנוע שאסייג הוא התסריטאי הראשי ועתיד לצאת לאקרנים. בהמשך השנה עלה לאקרנים הסרט "ההילולה" שכאמור, אסייג הוא התסריטאי הראשי. ביולי 2023 פרסם בטוויטר ציוץ, בו הוא קורא למפגינים נגד הרפורמה המשפטית שלא לצפות בסרט "ההילולה": "לא מעוניין להתפרנס ממי שהורס את המדינה", כתב אסייג. הציוץ הוסר כעבור זמן. כיום מופיע ברחבי הארץ עם המופע החדש שיצר "מני TIME" מופע קומי אישי בשילוב הקומיקאי איתן בוכריס. אסייג נשוי למיכל ואב לשלושה. הוא מתגורר בקריית מוצקין. אסייג הוא טבעוני אדוק כבר כ15 שנים ומרצה בבתי ספר על טבעונות וזכויות בעלי חיים. מדיה וקבצים בנושא מני אסייג בוויקישיתוף מני אסייג, ברשת החברתית פייסבוק מני אסייג, ברשת החברתית אקס (טוויטר) מני אסייג, במיזם "אישים" לתיעוד היצירה הישראלית מני אסייג, במסד הנתונים הקולנועיים IMDb (באנגלית) מני אסייג, באתר "אידיבי", מאגר הידע העברי לקולנוע ישראלי ועולמי מני אסייג, באתר איגוד התסריטאים רן בוקר, "אני אחד הכותבים הטובים בארץ", באתר nrg‏, 5 ביולי 2010 גבי בר־חיים, גם אני קצת גזען, אבל האשכנזים התחילו, באתר "ידיעות אחרונות", 14 ביוני 2017 שגיא בן נון‏, "שנות ה-80 היא לא סדרת בורקס, אפילו מבקרי הטלוויזיה מבינים", באתר וואלה, 16 באוקטובר 2018 שגיא בן נון‏, מני אסייג: "הפסדתי מעל ל-200 אלף שקל בגלל הקורונה", באתר וואלה, 19 באוגוסט 2020 ניר וולף, מני ממטרה, באתר ישראל היום, 27 בספטמבר 2020 עפרה לקס, צוחק אחרון, באתר ערוץ 7, 22 באוקטובר 2020 נירית אנדרמן, התסריטאי מני אסייג מונה למועצת הקולנוע. פורום היוצרים הדוקומנטרים מתנגד, באתר הארץ, 3 באפריל 2023 נירית אנדרמן, מני אסייג פרש ממועצת הקולנוע, כפעולה נגד "אנשי ההשחרה והדיבה", באתר הארץ, 6 ביוני 2023 עמית אטיאס, מני אסייג קרא ל"אנרכיסטים" לא לצפות בסרט "ההילולה", אחיו שלום: "כולם מוזמנים", באתר N12, ‏18 ביולי 2023